DECRETO 243/2007, do 28 de decembro, polo que se declara a urxente ocupación, para os efectos de expropiación forzosa, polo Concello de Valga, dos bens e dereitos necesarios para a realización das obras do proxecto construtivo para a supresión de tres pasos a nivel nos puntos quilométricos 65/650, 66/722 e 67/283 da liña férrea Redondela-Santiago de Compostela.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/01/2008

O Concello de Valga, en sesión do día dez de setembro de dous mil sete, aprobou o proxecto construtivo para a supresión de tres pasos a nivel nos puntos quilométricos 65/650, 66/722 e 67/283 da liña férrea Redondela-Santiago de Compostela e, na sesión do trece de agosto de dous mil sete, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu á información pública.
Que este expediente tivo entrada na Consellería de Presidencia, Administracións Públicas e Xustiza e contén a xustificación acreditativa da motivación para a declaración de urxente ocupación.
Que o expediente foi tratado na Comisión de Secretarios Xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, a liña férrea atravesa o concello desde a parroquia de Campaña ata a de Cordeiro, o que supón que unha grande maioría dos veciños, e tamén do transporte escolar que diariamente leva os nenos aos colexios, teñen que atravesar os pasos a nivel existentes na actualidade, o que pon en grave risco as súas vidas, polo que a supresión dos pasos a nivel, mediante a construción de dous pasos con barreiras, un paso superior e dous pasos inferiores, evitarían o tránsito tanto peonil como rodado polas vías, ao eliminar os pasos a nivel que provocaron accidentes como os que xa aconteceron.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza e logo de deliberación do Consello da Xunta de Galicia na súa reunión do día vinte e oito de decembro de dous mil sete,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para os efectos de expropiación forzosa, polo Concello de Valga, dos bens e dereitos concretados no expediente administrativo instruído para o efecto e necesarios para a execución das obras do proxecto construtivo para a supresión de tres pasos a nivel nos puntos quilométricos 65/650, 66/722 e 67/283 da liña férrea Redondela-Santiago de Compostela, debendo, de ser o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte e oito de decembro de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza